Ohje opiskelijoiden informoimisen minimitiedoista tallennettaessa suoritustietoja vapaan sivistystyön vapaatavoitteisesta tutkintoon johtamattomasta koulutuksesta suostumukseen perustuen

Tämä ohje korvaa opetus- ja kulttuuriministeriön 6.9.2021 ohjeen. Ohjetta on päivitetty Tietojen säilytysaika -luvun (s. 3) ja Opiskelijan informointi suostumusta pyydettäessä -luvun (s. 4) osalta.

## Ohjeen sisältö

Tässä asiakirjassa ohjeistetaan vapaan sivistystyön oppilaitosten ylläpitäjiä sekä oppilaitosten henkilökuntaa suostumuksen pyytämiseen liittyvistä käytännöistä tallennettaessa tietoja Koski-tietovarantoon. Ohjeiden lisäksi asiakirja sisältää mallitiedotteen opiskelijan informoimiseksi sekä mallilomakkeen suostumuksen pyytämiselle.

## Tausta

Laki valtakunnallisista opinto- ja tutkintorekistereistä antaa vapaan sivistystyön oppilaitoksen ylläpitäjälle mahdollisuuden tallentaa vapaatavoitteisen ja tutkintoon johtamattoman koulutuksen suoritustietoja Opetuksen ja koulutuksen valtakunnalliseen tietovarantoon (ns. Koski-palvelu) opiskelijan suostumuksella. Tietoa voidaan tallentaa ainoastaan, mikäli seuraavat edellytykset täyttyvät:

1. Oppilaitoksen ylläpitäjä päättää tarjota mahdollisuuden tietojen tallentamiseen valtakunnalliseen rekisteriin.
2. Oppilaitos on kuvannut koulutuksen osaamisperusteisesti ja opintojen laajuus on määritelty opintopisteinä. Kuvaus tehdään viemällä paikallinen opinto- tai kurssisuunnitelma Opetushallituksen ylläpitämään ePerusteet-palveluun.
3. Oppilaitos on suunnitellut kuvatun koulutuksen arviointikäytännöt.
4. Opiskelija antaa suostumuksen tiedon tallentamiseen koulutuksen alkaessa. Alaikäisen lapsen ollessa kyseessä, suostumuksen antaa lapsen huoltaja.
5. Oppilaitoksen ylläpitäjä arvioi opiskelijan osaamisen. Arviointi voidaan toteuttaa joko numeerisesti tai siten, että koulutus arvioidaan olevan joko hyväksytty tai hylätty. Mikäli arvioinnin tuloksena on hylätä opiskelijan suoritus, ei suoritustietoa tallenneta valtakunnalliseen tietovarantoon.

Näiden edellytysten täyttyessä ja koulutuksen päätyttyä, oppilaitos siirtää tiedot osaksi Opetushallituksen ylläpitämää Opetuksen ja koulutuksen tietovarantoa[[1]](#footnote-1). Siirretyn tiedon osalta Opetushallitus ja oppilaitoksen ylläpitäjä ovat yhteisrekisterinpitäjiä. Opetushallitus määrää tarkemmin vapaan sivistystyön vapaatavoitteisen koulutuksen tietosisällöstä erillisellä määräyksellä. Oppilaitoksen ylläpitäjä vastaa yhteisrekisterinpitäjänä tiedon oikeellisuudesta sekä rekisteröidyn oikeudesta tietojen oikaisemiseen.

Siirrettävä tietosisältö on yleispiirteiltään seuraava:

1. koulutuksen nimi ja koulutuksen laajuus opintopisteinä;
2. koulutuksen päättymispäivä;
3. osaamisen arviointi.

Oppilaitoksen ylläpitäjän tallentaessa ensimmäistä kertaa opiskelijasta tietoja, tulee oppilaitoksen tallentaa oppijasta seuraavat henkilötiedot:

1. Sukunimi, etunimet
2. Henkilötunnus tai henkilölle, jolla ei ole suomalaista henkilötunnusta, oppijanumero

Opiskelijalle muodostetaan em. tiedon tallentamisen yhteydessä oppijanumero, mikäli sitä ei entuudestaan ole. Oppijanumeron muodostamisessa opiskelijasta tallentuu oppijanumerorekisteriin[[2]](#footnote-2) seuraavat tiedot:

1. nimi
2. oppijanumero
3. henkilötunnus (pelkkä oppijanumero, jos henkilöllä ei ole henkilötunnusta)
4. kansalaisuus
5. sukupuoli
6. äidinkieli
7. tarpeelliset yhteystiedot

Opetushallituksen ylläpitämän oppijanumerorekisterin muut tiedot (4-7) täydentyvät henkilötunnuksellisille oppijoille automaattisesti väestötietojärjestelmästä. Henkilötunnuksettomalle oppilaitoksen ylläpitäjän tulee täydentää erikseen muut tiedot (4-7) oppijanumeroa luotaessa. Opetushallitus ohjeistaa oppilaitoksen ylläpitäjiä oppijanumeron luonnista henkilötunnuksettomalle oppijalle.

## Tietojen käyttötarkoitukset ja luovutuskäytännöt

Vapaatavoitteisen koulutuksen suoritustietojen tallentamisella tavoitellaan opiskelijan edun toteutumista tekemällä osaaminen näkyväksi. Opetuksen ja koulutuksen tietovarantoon tallennetut vapaan sivistystyön vapaatavoitteisten koulutusten tiedot ovat ensisijaisesti vain opiskelijan tarkasteltavissa Oma Opintopolku ‑palvelussa. Opiskelija voi palvelua käyttämällä ja omalla suostumuksella jakaa tietovarannossa olevaa koulutustietoa kolmansille osapuolille, esimerkiksi oppilaitokselle, aiemmin suoritettujen opintojen hyväksilukua varten tai työnantajalle. Opiskelija jakaa tietojaan luomalla Oma Opintopolku -palvelussa linkin, jonka opiskelija voi lähettää valitsemalleen taholle, joka linkin aktivoituaan saa näkyviin ne tiedot, joihin opiskelija myöntää pääsyn.

Opiskelijan lisäksi yllä mainittuja tietoja käsittelevät Opetushallitus sekä vapaan sivistystyön oppilaitoksen ylläpitäjä. Käsittely liittyy yhteisrekisterin ylläpitäjien tiedonhuollollisiin rekisterin ylläpitotehtäviin. Valtakunnallisista opinto- ja tutkintorekistereistä annetussa laissa olevat luovutuspykälät on suljettu laissa pois. Joillakin viranomaisilla on kuitenkin tietyissä tilanteissa oikeus tietovarannossa oleviin tietoihin muun lainsäädännön nojalla. Näitä viranomaisia ovat esimerkiksi Tilastokeskus ja Kela. Tietosuoja-asetuksen mukaisesti opiskelijaa on informoitava hänen tietojensa käsittelystä.

## Tietojen säilytysaika

Vapaan sivistystyön vapaatavoitteisen ja tutkintoon johtamattoman koulutuksen tiedot säilytetään Opetuksen ja koulutuksen tietovarannossa pysyvästi, ellei opiskelija käytä 21 artiklan mukaista oikeutta vastustaa tietojensa käsittelyä. Tämä tapahtuu esimerkiksi peruuttamalla annettu suostumus, jolloin yhteisrekisterinpitäjät eivät enää saisi käsitellä 9d §:n mukaisia tietoja, mikäli opiskelijalla on henkilökohtaiseen erityiseen tilanteeseen liittyvä peruste. Alaikäisten rekisteröityjen osalta tietojen käsittelyä voi vastustaa myös lapsen huoltaja tai tämän laillinen edustaja.

Ilmoituksen saatuaan Opetushallitus tutkii suostumuksen peruutuksen: onko suoritustietoa käytetty esimerkiksi hyväksiluvun perusteena, jolloin tietoa ei ole mahdollista poistaa täydellisesti, ja jos suoritustietoa ei ole jatkohyödynnetty, käynnistyy prosessi, jossa Opetushallitus poistaa tiedot rekisteristä sekä ilmoittaa suostumuksen peruuttamisesta oppilaitoksen ylläpitäjälle. Lisäksi oppilaitoksen ylläpitäjää ohjeistetaan toimenpiteistä, joita noudattamalla varmistetaan, että suostumuksen peruuttamisen ja tietojen Koski-tietovarannosta poistamisen jälkeen koulutustiedot eivät enää siirry lähdejärjestelmästä Koski-tietovarantoon. Vaikka suoritustiedot poistetaan valtakunnallisesta rekisteristä, tulee suostumus säilyttää ja siihen merkitä, että suostumus tietojen siirtämiseksi on peruttu. Suostumus säilytetään pysyvästi.

Tilanteessa, jossa oppilaitoksen toiminta lakkaa siten, että rekisterinpitäjän tehtävät eivät siirry toiselle oikeushenkilölle, tulee lakkautuvan oppilaitoksen ylläpitäjän ilmoittaa suostumusten hallintavelvollisuuden siirtymisestä Opetushallitukselle osoitteeseen koski@opintopolku.fi ja pyytää tarvittava ohjeistus.

## Opiskelijan informointi suostumusta pyydettäessä

Opiskelijan suostumus annetaan tiedot tallentavalle oppilaitoksen ylläpitäjälle koulutuksen alkaessa. Mikäli opiskelija on alaikäinen, suostumuksen antaa opiskelijan huoltaja. Oppilaitoksen ylläpitäjän on ennen suostumuksen antamista annettava opiskelijalle tietoa siitä, kuinka tietovarantoon tallennettuja tietoja voidaan käsitellä, luovuttaa ja säilyttää. Suostumuksesta tulee käydä ilmi, että se on annettu vapaaehtoisesti ja nimenomaisesti tietyn koulutuksen tietojen tallentamiseen. Henkilötietojen käsittelystä ja rekisteröidyn oikeuksista tulee kertoa, kun opiskelija ilmoittautuu koulutukseen tai viimeistään koulutuksen alkaessa oppilaitoksen ylläpitäjän tarkemmin ohjeistamalla tavalla.

Suostumus koulutustietojen tallentamiseen tulee saada opiskelijalta kirjallisessa muodossa, joko paperilla tai sähköisenä. Paperille kirjatun suostumuksen antamisen yhteydessä tulee oppilaitoksen ylläpitäjän varmistaa suostumuksen antajan henkilöllisyys virallisesta asiakirjasta (passi tai henkilökortti). Mikäli suostumusta pyydetään digitaalisessa muodossa, tulee järjestelmään kirjautumisessa olla käytössä vahva ensitunnistautuminen tai vahvan tunnistautumisen menetelmä. Vaihtoehtoisesti oppilaitoksen ylläpitäjä voi sähköisessä ilmoittautumisjärjestelmässä vastaanottaa suostumuksen myös ilman vahvaa tunnistautumista, mikäli oppijan henkilöllisyys tarkistetaan koulutuksen alkamisen yhteydessä virallisesta henkilöllisyystodistuksesta ja näin varmistetaan suostumuksen antajan henkilöllisyys.

Euroopan unionin tietosuojatyöryhmä on antanut ohjeistuksia suostumukseen perustuvan henkilötiedon[[3]](#footnote-3) käsittelyyn. Vaikka oppilaitosten ylläpitäjien henkilötietojen käsittelyn käsittelyperusteena ei ole asetuksen 7 artiklan mukainen suostumus, vaan yleinen etu, voidaan 7 artiklasta annettuja ohjeistuksia hyödyntää suuntaa-antavina.

Suostumusta pyydettäessä tulee kiinnittää huomiota seuraaviin seikkoihin ja huolehtia niiden toteutumisesta.

1. Suostumuksen antaminen täytyy olla vapaaehtoista.
2. Kuvaus suostumuksen perusteella tehdyistä toimenpiteistä tulee olla yksityiskohtaisesti ja selkeällä kielellä kuvattu.
3. Minimitiedot informointiin liittyen ovat:
	1. Rekisterinpitäjien sekä tiedon käsittelijöiden nimeäminen
	2. Suostumuksen perusteella tehdyn tiedonkäsittelyn tarkoitusten kuvaaminen
	3. Kerätyn tiedon ja sen käsittelyn kuvaus
	4. Selkeästi ilmaistu mahdollisuus perua suostumus milloin tahansa sekä suostumuksen perumisen toimenpiteen selkeä kuvaus
	5. Kuvaus menettelyistä, joilla rekisterinpitäjät ilmoittavat suostumuksen antajalle mahdollisista tietovuodoista tai muista tietoturva- tai tietosuojaloukkauksista.

Ylläpitäjän velvollisuutena on säilyttää opiskelijalta saatu suostumus pysyvästi. Oppija voi peruuttaa suostumuksensa milloin tahansa. Ilmoitus suostumuksen peruuttamisesta tehdään Opetushallitukselle Oma Opintopolku -palvelussa tai kirjallisesti peruutuslomakkeella, jonka saantiosoite löytyy Koski-tietovarannon tietosuojaselosteelta.

Opetus- ja kulttuuriministeriö on tuottanut opiskelijoiden ja alaikäisten opiskelijoiden huoltajien informoimiseen alla olevan mallitiedotteen Opetuksen ja koulutuksen valtakunnallisesta tietovarannosta vapaan sivistystyön oppilaitosten ylläpitäjientueksi. Tekstin sisältö on suunnattu opiskelijoille.

## Ohje mallitiedotteen käyttöön

1. Vapaan sivistystyön oppilaitoksen ylläpitäjä voi jakaa mallitiedotetta opiskelijoille ja alaikäisten opiskelijoiden huoltajille valitsemansa viestintäkanavan kautta, esim. sähköisesti.
2. Ylläpitäjä voi käyttää mallitiedotetta sellaisenaan poistamalla tekstistä ylimääräiset sisällöt. Tarvittaessa ylläpitäjä voi lisätä mallitiedotteeseen oman oppilaitoksen Koski-toimintaan liittyviä virkkeitä.

## Toimintaohje keltaisella merkittyjen tekstien kohdalla

* valitse tekstivaihtoehdoista vapaan sivistystyön oppilaitoksellesi sopivin ja
* poista ylimääräinen teksti sekä tekstiin liittyvä ohje.

### Informointilomakkeen malli suostumuksen pyytämisen yhteyteen

**Valtakunnallisten opinto- ja tutkintorekisterien Koski-tietovarantoon on mahdollista tallentaa vapaassa sivistystyössä hankitun osaamisen opintosuoritustiedot**

x.x.20xx (täydennä päivämäärä)

Oppilaitos (täydennä oppilaitoksen nimi) on päättänyt tarjota (kurssin/koulutuskokonaisuuden nimi) osallistujille mahdollisuuden tallentaa suoritustiedon osaksi valtakunnallista Opetuksen ja koulutuksen tietovarantoa (Koski-palvelu).

Koulutuksen suoritustietojen tallentamisella tavoitellaan opiskelijan edun toteutumista tekemällä osaaminen näkyväksi. Koski-tietovarantoon tallennetut vapaan sivistystyön vapaatavoitteisten koulutusten tiedot ovat ensisijaisesti vain opiskelijan tarkasteltavissa Oma Opintopolku -palvelussa. Opiskelija voi palvelua käyttämällä ja omalla suostumuksella jakaa tietovarannossa olevaa koulutustietoa kolmansille osapuolille.

Suoritustiedon tallentaminen tehdään vain, mikäli opiskelija tätä itse haluaa ja antaa siihen suostumuksensa kirjallisesti. Suostumus tai suoritustiedon tallentaminen ei ole edellytys koulutukseen osallistumiselle. (Kurssin/koulutuskokonaisuuden nimi/opintopisteiden määrä) arviointikriteeri on (hyväksytty/hylätty TAI numeroasteikolla X-XX). Mikäli opiskelija saa hylätyn arvioinnin, suorituksen tietoja ei viedä osaksi valtakunnallista rekisteriä, vaikka suostumus tietojen siirtoon olisi annettu.

Oppilaitos tekee seuraavat toimenpiteet, mikäli on saanut opiskelijalta suostumuksen:

* Arvioi opiskelijan suorituksen viimeistään kurssin tai koulutuskokonaisuuden päätyttyä
* Siirtää opiskelijan suoritustiedon osaksi Opetuksen ja koulutuksen rekisteriä
* Tallentaa opiskelijan antaman suostumuksen pysyvästi

#### Mitä tietoja suoritustiedon tallentamisen yhteydessä käsitellään?

Oppilaitos (täydennä oppilaitoksen nimi) tallentaa opiskelijan suostumuksella seuraavat tiedot Koskeen:

1. koulutuksen nimi ja koulutuksen laajuus;
2. koulutuksen päättymispäivä;
3. osaamisen arviointi.

Opiskelija, tai alaikäisen opiskelijan osalta huoltaja, antaa kirjallisen suostumuksensa tietojen tallentamiseksi ilmoittautumisen yhteydessä tai viimeistään koulutuksen alkaessa oppilaitoksen ylläpitäjän tarkemmin ohjeistamalla tavalla. (mahdollista lisätä linkki oppilaitoksen ylläpitäjän ko. ohjeistukseen)

Oppilaitoksen (täydennä oppilaitoksen nimi) tallentamien tietojen lisäksi Opetushallitus tallentaa opiskelijasta oppijanumeron edellyttämät tiedot Koski-rekisterin ylläpitäjän roolissa. Oppijanumero on Opetushallituksen antama pysyvä tunnus, jota käytetään henkilön yksilöintiin Opetushallituksen palveluissa. Oppijanumerosta säädetään laissa valtakunnallisista opinto- ja tutkintorekisteristä (3 §). Oppijanumeron muodostamisessa opiskelijasta tallentuu oppijanumerorekisteriin[[4]](#footnote-4) seuraavat tiedot:

1. nimi
2. oppijanumero
3. henkilötunnus
4. kansalaisuus
5. sukupuoli
6. äidinkieli
7. tarpeelliset yhteystiedot

Opiskelijan henkilötunnuksen kautta kansalaisuutta, sukupuolta, äidinkieltä, kotikuntaa ja yhteystietoja koskevat ajantasaiset tiedot päivitetään Digi- ja väestötietovirastosta. Henkilötunnuksettoman henkilön osalta oppilaitos tallentaa henkilön kansalaisuuden, sukupuolen ja äidinkielen oppijanumerorekisteriin.

[Kirjoita tähän oppilaitoksen nimi] ylläpitäjä [kirjoita tähän oppilaitoksen ylläpitäjän nimi] tarjoaa mahdollisuutta tallentaa vapaassa sivistystyössä hankitun osaamisen opintosuoritustieto Koski-rekisteriin X.X.20XX lähtien. (täydennä päivämäärä)

#### Rekisterinpitäjät

Opetuksen ja koulutuksen tietovarannon yhteisrekisterinpitäjinä vapaan sivistystyön vapaatavoitteisten tietojen osalta toimivat Opetushallitus ja vapaan sivistystyön oppilaitosten ylläpitäjät. Opetushallituksen yhteyssähköposti rekisteriin liittyvissä asioissa on koski(at)opintopolku.fi, ja tietosuojaseloste sisältää ajantasaisen tiedon Opetushallituksen tietosuojavastaavasta: <https://opintopolku.fi/wp/tietosuojaseloste/koski-palvelun-tietosuojaseloste/>

Oppilaitoksen ylläpitäjän nimi tietosuojavastaavana toimii nimi, yhteystiedot. Rekisterinpitäjänä toimiva oppilaitoksen ylläpitäjä on vastuussa siitä, että tallentaa tiedot valtakunnalliseen tietovarantoon ja että tiedot ovat oikein ja ajantasaiset.

#### Mikä on Opetuksen ja koulutuksen valtakunnallinen tietovaranto (Koski)?

Opetuksen ja koulutuksen valtakunnallinen tietovaranto (Koski) on kansallinen tietovaranto, jonka sisältämät tiedot on kuvattu rekisterin tietosuojaselostuksessa[[5]](#footnote-5). Tietovarannosta säädetään lain valtakunnallisista opinto- ja tutkintorekistereistä (884/2017) toisessa luvussa. Opetuksen ja koulutuksen tietovarannon yhteisrekisterinpitäjinä vapaan sivistystyön vapaatavoitteisten koulutuksen suoritustietojen osalta toimivat Opetushallitus ja vapaan sivistystyön oppilaitoksen ylläpitäjät. Koski-palvelun ylläpidosta vastaa Opetushallitus.

Tavoitteena opintosuoritusten tallentamisessa valtakunnalliseen rekisteriin on saada vapaassa sivistystyössä hankittu muu kuin tutkintotavoitteinen osaaminen näkyväksi. Vapaassa sivistystyössä järjestettävä vapaatavoitteinen tutkintoon johtamaton opiskelu tuo osallistujille monenlaista työelämässä ja vapaa-ajalla tarvittavaa osaamista, jonka tunnistamista ja tunnustamista rekisterillä pyritään parantamaan. Koski-tietovarantoon vapaassa sivistystyössä tallennettavia opintosuoritustietoja ei lähtökohtaisesti tulla käyttämään lakisääteisten viranomaistehtävien hoitamiseen, hallinnon toiminnan tehostamiseen, vapaan sivistystyön kehittämiseen ja päätöksentekoon sekä vapaan sivistystyön arviointiin, tilastointiin, seurantaan ja tutkimukseen. Tietovarannon tiedot ovat henkilölle itselleen käytettävissä Oman Opintopolun Omat opintosuoritukset -palveluna (<https://opintopolku.fi/oma-opintopolku/>).

Valtakunnallisista opinto- ja tutkintorekistereistä annetun lain mukaan vapaasta sivistystyöstä annetussa laissa tarkoitetun oppilaitoksen ylläpitäjän on tallennettava hyväksytty opintosuoritustieto valtakunnalliseen tietovarantoon, jos oppilaitoksen ylläpitäjä on päättänyt tarjota tietovarantoon tallentamista koulutukseen osallistuville opiskelijoille ja opiskelija suostuu tietojen tallentamiseen. Oppilaitoksen ylläpitäjän nimi päättää, mihin koulutuksiin ja mistä lähtien se alkaa tarjota tallentamismahdollisuutta.

#### Tietojen luovuttaminen ja opiskelijan mahdollisuus hallita tietoja

Suostumuksen perusteella valtakunnalliseen tietovarantoon tallennettaviin vapaan sivistystyön suoritustietoihin ei sovelleta valtakunnallisista opinto- ja tutkintorekistereistä annetun lain (884/2017) tiedon luovuttamista koskevia säännöksiä. Näin ollen tietoja ei voida luovuttaa tietovarantoa koskevan lain nojalla muutoin kuin opiskelijan itsensä toimesta. Opiskelija voi Oma Opintopolku -palvelussa tarkastella omia koulutustietojaan sekä lähettää tietoja kolmannelle osapuolelle, mikäli itse niin haluaa.

Tämä tehdään Oma Opintopolku -palvelussa siten, että opiskelija luo hyperlinkin ja lähettää sen eteenpäin valitsemalleen yhteyshenkilölle, joka linkin aktivoituaan (klikkaamalla) näkee opiskelijan valitsemat koulutustiedot. Opiskelija voi lähettää linkin tietovarannossa oleviin tiettyihin opintosuorituksiinsa esimerkiksi oppilaitokselle tai työnantajalle. Palvelussa opiskelija voi myös poistaa linkin käytöstä ja näin vaikuttaa tietojen luovuttamiseen. Käytännössä linkin poistaminen varmistaa sen, ettei kolmas osapuoli enää pääse katsomaan luovutettuja tietoja.

Mikäli opiskelija haluaa hyödyntää opintosuoritustietojaan toisessa oppilaitoksessa, opiskelijan pitää itse huolehtia tietojen luovuttamisesta, koska opinto-ohjaajalla ei ole automaattisesti oikeutta päästä tarkastelemaan opiskelijan vapaassa sivistystyössä suorittamia, Koski-palveluun tallennettuja opintosuoritustietoja. Lisäksi opiskelija voi jatkossakin pyytää opistosta erillisen todistuksen vapaassa sivistystyössä suoritetusta koulutuksesta.

Opiskelija voi antaa palvelussa myös suostumuksensa tietojen luovuttamiseen kolmannelle osapuolelle, jonka kanssa Opetushallituksella on tietojenluovutussopimus. Mikäli mihinkään luovutukseen ei suostuta, tiedot ovat valtakunnallisista opinto- ja tutkintorekistereistä annetun lain mukaan vain henkilön itsensä, tiedot tallentaneen oppilaitoksen ylläpitäjän ja tietovarannon ylläpitäjän Opetushallituksen saatavilla. Viranomaisilla on kuitenkin tietyissä tilanteissa oikeus Koski-tietovarannossa oleviin tietoihin muun lainsäädännön nojalla. Esimerkiksi Tilastokeskuksella on tilastolain (280/2004) ja Kansaneläkelaitoksella opintotukilain (65/1994) nojalla oikeus saada tietovarannosta tietoja, jotka niillä on oikeus saada oppilaitoksen ylläpitäjältä.

Lisäksi Koski-palvelun ylläpitoon ja sen kehittämiseen osallistuvat palveluntarjoajat (henkilötietojen käsittelijät) pääsevät tarkastelemaan Koski-palvelun sisältämiä henkilötietoja Opetushallituksen rekisterinpitäjän tehtäviin liittyvissä tiedonhuollollisissa tehtävissä.

#### Henkilötietojen säilytysaika

Lähtökohtana on, että vapaassa sivistystyössä hankittu opintosuoritusta koskeva tieto säilytetään Opetuksen ja koulutuksen tietovarannossa pysyvästi. Opiskelija voi kuitenkin halutessaan pyytää tiedon poistamista peruuttamalla jotakin koulutusta varten antamansa suostumuksen milloin tahansa. Suostumuksen peruuttaminen tehdään ilmoittamalla suostumuksen peruuttamisesta Opetushallitukselle Oma Opintopolku -palvelun kautta. Mikäli opintosuoritusta ei ole käytetty esim. osaamisen tunnistamiseen ja tunnustamiseen oppilaitoksessa tai työnhaussa tai etuuden saamiseen, Opetushallitus aloittaa suostumuksen peruutuksen saatuaan toimet tietojen poistamiseksi. Jos opintosuoritusta on em. tavalla hyödynnetty, ei poistaminen ole enää mahdollista. Oppijanumero sekä ne yksilöivät tunnistetiedot, joiden perusteella oppijanumero on annettu, säilytetään kuitenkin aina pysyvästi. Lisäksi Opetushallitus ilmoittaa suostumuksen peruutuksesta oppilaitoksen ylläpitäjälle, joka merkitsee saamaansa suostumukseen tiedon peruutuksesta.

#### Rekisteröidyn oikeudet

Opiskelijalla on oikeus saada tietoa omien henkilötietojensa käsittelystä sekä nähdä Opetuksen ja koulutuksen tietovarantoon tallennetut henkilötiedot (Tietosuoja-asetus, 15 artikla), oikeus tietovarantoon merkittyjen tietojen oikaisemiseen (16 artikla) sekä henkilötietojen käsittelyn rajoittamiseen (18 artikla). Opiskelijalla on lisäksi oikeus vastustaa tietojen käsittelyä tietosuoja-asetuksen artikla 21 mukaisesti ja peruuttaa antamansa suostumus lain Valtakunnallisista opinto- ja tutkintorekistereitä (884/2017) 9 d §:n nojalla sekä mahdollisesti oikeus tietojen poistamiseen tietosuoja-asetuksen 17 artiklan nojalla. Lisäksi rekisteröidyllä opiskelijalla on oikeus tehdä kantelu tietosuojavaltuutetulle. Samat oikeudet koskevat myös alaikäisen opiskelijan huoltajaa. Tarkemmat ohjeet oikeuksien toteuttamiseksi löytyvät tietosuojaselosteesta, kts. kohta lisätiedot.

#### Lisätiedot

* Rekisteröityjen informointi: täydennä tähän oman kuntasi/kuntayhtymäsi/yksityisen palveluntuottajasi verkkopalvelun tms. kanavan osoite, josta materiaalit (esim. tietosuojaseloste) rekisteröityjen informoimiseen löytyvät.
* Kansallinen tutkinto- ja opintosuoritustietojen Koski-tietovaranto Opetushallituksen verkkopalvelussa: <https://www.oph.fi/fi/palvelut/koski-tietovaranto>
* Koski-tietovarannon tietosuojaseloste: <https://opintopolku.fi/wp/tietosuojaseloste/koski-palvelun-tietosuojaseloste/>
* Oppijanumerorekisterin tietosuojaseloste: <https://opintopolku.fi/wp/tietosuojaseloste/oppijanumeronrekisterin-tietosuojaseloste/>
* Laki valtakunnallisista opinto- ja tutkintorekistereistä (884/2017): <https://www.finlex.fi/fi/laki/ajantasa/2017/20170884>
* Laki vapaasta sivistystyöstä (632/1998): <https://www.finlex.fi/fi/laki/ajantasa/1998/19980632>

### Mallilomake suostumuksen ilmaisua varten

**SUOSTUMUS Vapaan sivistystyön koulutuksen suoritustietojen tallentamiseen osaksi Koski-rekisteriä**

Olen perehtynyt tämän suostumuksen yhteydessä annettuun informointitiedotteeseen ja saanut riittävästi tietoa suoritustiedon tallentamisesta, siihen liittyvästä henkilötietojeni käsittelystä sekä tavoista, millä voin hallita kerättyä tietoa sekä vastustaa tiedon käsittelyä. Olen saanut myös selväsanaiset ohjeet siitä, miten voin perua suostumuksen tietojen käsittelyyn sekä millä edellytyksin tiedot voidaan poistaa rekisterinpitäjien rekistereistä.

Ymmärrän, että suoritustietojen tallentaminen on vapaaehtoista. Minulla on oikeus, milloin tahansa koulutuksen aikana tai sen jälkeen peruuttaa suostumus syytä ilmoittamatta (oppilaitoksen nimi). Ymmärrän, että kieltäytymiseni tai suostumukseni peruuttaminen ei vaikuta saamaani koulutukseen eikä minulle aiheudu mitään haittaa, jos en anna suostumusta tai perun sen myöhemmin.

Olen saanut suostumukseen liittyvän tiedon (oppilaitoksen nimi) ja minulla on ollut riittävästi aikaa harkita suostumuksen antamista tietojen tallentamiseksi.

Allekirjoittamalla suostumuslomakkeen hyväksyn henkilötietojeni käsittelyn suostumuksen yhteydessä annetun kuvauksen mukaisesti ja päättyen suoritustietojen tallentumiseen osaksi Koski-rekisteriä.

☐ Kyllä

Suostun siihen, että (oppilaitos) ja Opetushallitus käsittelevät seuraavia tietoja kuten informointilomakkeessa on kuvattu:

1. koulutuksen nimi ja koulutuksen laajuus;
2. koulutuksen päättymispäivä;
3. osaamisen arviointi.

SEKÄ oppijanumerorekisterin edellyttämät tiedot:

1. nimi
2. oppijanumero
3. henkilötunnus
4. kansalaisuus
5. sukupuoli
6. äidinkieli
7. tarpeelliset yhteystiedot

Ymmärrän, että tietojen tallentamisen jälkeen voin hallita koulutustietojani Oma Opintopolku -palvelussa osoitteessa <https://opintopolku.fi/oma-opintopolku/>, jossa voin myös perua tällä lomakkeella antamani suostumuksen.

☐ Kyllä

**Allekirjoituksellani vahvistan, että hyväksyn yllä mainitut tietojen käsittelyt vapaaehtoisesti ja että minua on informoitu tietojen käsittelyyn liittyen kattavasti. Allekirjoituksen yhteydessä oppilaitoksen ylläpitäjä on tarkistanut henkilöllisyyden virallisesta asiakirjasta (passi tai henkilökortti).**

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Allekirjoitus*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Päiväys*

 *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Nimen selvennys*

 *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Henkilötunnus*

***Suostumus vastaanotettu***

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Suostumuksen vastaanottajan allekirjoitus*

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Nimen selvennys*

Suostumus tallennetaan (Oppilaitoksen ylläpitäjän) toimesta pysyvästi. Mikäli opiskelija peruuttaa antamansa suostumuksen, suostumuslomakkeeseen merkitään tieto suostumuksen peruuttamisesta.

|  |  |
| --- | --- |
|  |   |
|  |   |
|  |   |

1. <https://opintopolku.fi/wp/tietosuojaseloste/koski-palvelun-tietosuojaseloste/> [↑](#footnote-ref-1)
2. <https://opintopolku.fi/wp/tietosuojaseloste/oppijanumeronrekisterin-tietosuojaseloste/> [↑](#footnote-ref-2)
3. <https://ec.europa.eu/newsroom/article29/item-detail.cfm?item_id=623051> [↑](#footnote-ref-3)
4. <https://opintopolku.fi/wp/tietosuojaseloste/oppijanumeronrekisterin-tietosuojaseloste/> [↑](#footnote-ref-4)
5. <https://opintopolku.fi/wp/tietosuojaseloste/koski-palvelun-tietosuojaseloste/> [↑](#footnote-ref-5)